Úrad vlády SR						Na rokovanie vlády SR
Sekcia hospodárskej politiky					dňa: 20. 6. 2001    
								 k číslu: 3113/2001
                               	     k bodu: 12

	
							
S t a n o v i s k o

k Správe o riešení oddlženia krajských úradov s dôrazom na oddlženie škôl a školských zariadení za rok 1999 a 2000 a Dodatku

I.

	Návrh predkladá ministerka financií na základe bodu B.4. uznesenia vlády SR č.953/2000. Obsahuje návrh uznesenia vlády, predkladaciu správu, správu o riešení oddlženia krajských úradov..., vyhodnotenie pripomienkového konania a  návrh komuniké.

	Oddlženie krajských úradov sa začalo v nadväznosti na prijatie uznesenia vlády SR č. 953/2000. Ním sa ministerke financií  v spolupráci s ministrom školstva a ministrom vnútra uložilo zásadne riešiť oddlženie krajských úradov s dôrazom na oddlženie škôl a školských zariadení. 

	Kapitoly krajských úradov z celkovo uvoľnených rozpočtových prostriedkov určených na oddlženie realizovali 1118 mil. Sk. Ako správa uvádza, je možné konštatovať, že vládou prijaté opatrenia znížili záväzky v pôsobnosti krajských úradov, a to predovšetkým vo vzťahu k dodávateľom energií. Zostatok neuhradených výdavkov vykazujú kapitoly krajských úradov v celkovej výške 184,6 mil. Sk za rozpočtové organizácie a 129,1 mil. Sk za príspevkové organizácie.

II.

Súčasťou materiálu je vyhodnotenie pripomienkového konania.

III.

	Realizácia doteraz prijatých opatrení vlády na oddlženie krajských úradov s dôrazom na oddlženie škôl a školských zariadení prispela k zníženiu ich zadlženia. Zostatok neuhradených výdavkov ku koncu roka 2000 však poukazuje na pretrvávanie problému. 

Keďže prijaté opatrenia mali charakter jednorazový, základy a predpoklady pre plynulé financovanie do budúcnosti nemohli vytvoriť. K tomuto cieľu môžu viesť len zásadné racionalizačné opatrenia, zabraňujúce vzniku a rastu neuhradených výdavkov. Na tento nateraz otvorený problém reaguje návrh uznesenia vlády. Jeho obsahom sú úlohy majúce za cieľ sprísnenie kontroly použitia poskytnutých finančných prostriedkov,  racionalizáciu siete základných a stredných škôl a školských zariadení s dôrazom na zníženie výdavkov a prijatie opatrení na nezvyšovanie zadlženosti.

Z á v e r:

	Predložený materiál prevažne iba informuje o situácii v kapitolách krajských úradov. Nezakladá preto priame nároky na ŠR a nemá vplyv na zamestnanosť a tvorbu pracovných miest.

	Obraz o stave v posudzovanej oblasti možno spresniť uvedením údajov o aktuálnej výške zadlženosti. Tieto údaje môže predkladateľka správy uviesť pri prerokúvaní dokumentu.

Návrh uznesenia vlády v plnej miere nezodpovedá zámeru a obsahu materiálu (najmä časti B.4., B.5. a B.6.). Odporúčame vláde zvážiť, či je odôvodnené prijímať skôr proklamatívne než konkrétne a merateľné úlohy (B.4.) a úlohy majúce iný, predovšetkým koncepčný kontext (B.5. a B.6.).

Bratislava 15. 6. 2001